KOMISIJAS ZIŅOJUMS EIROPAS PARLAMENTAM UN PADOMEI

saistībā ar pirmo gada pārskatu par ES un ASV privātuma vairoga darbību

1.PIRMAIS GADA PĀRSKATS — MĒRĶIS, SAGATAVOŠANA UN PROCESS

Komisija savā 2016. gada 12. jūlija lēmumā (“lēmums par aizsardzības līmeņa pietiekamību”) konstatēja, ka ES un ASV privātuma vairogs (“privātuma vairogs”) nodrošina pienācīgu to personas datu aizsardzības līmeni, kas no Eiropas Savienības tiek nosūtīti ASV organizācijām.

Privātuma vairogs atspoguļo principus un prasības, ko Tiesa noteica tās spriedumā Schrems lietā, kurā iepriekšējais “drošības zonas” regulējums tika atzīts par spēkā neesošu. Salīdzinājumā ar “drošības zonas” regulējumu privātuma vairogs nosaka vairākus jaunus elementus, kas uzlabo personas datu aizsardzību, kad tie tiek nosūtīti uz Amerikas Savienotajām Valstīm. Minētais ietver stingrākus pienākumus privātuma vairoga ietvaros sertificētajiem uzņēmumiem, piemēram, ierobežojumus attiecībā uz to, cik ilgi uzņēmums drīkst glabāt personas datus (tā dēvētais “datu saglabāšanas” princips), vai nosacījumus, kas jāievēro, lai datus varētu koplietot ar trešām personām ārpus šā regulējuma (tā dēvētais “atbildības par tālākpārsūtīšanu” princips). Privātuma vairogs arī nosaka regulārāku un stingrāku uzraudzību, ko veic ASV Tirdzniecības ministrija (TM), un ievērojami pastiprina ES iedzīvotāju iespējas saņemt tiesisko aizsardzību. Turklāt privātuma vairoga pamatā ir ASV valdības īpaši rakstiski apgalvojumi un apliecinājumi, ka attiecībā uz valsts iestāžu piekļuvi personas datiem, kas tiek nosūtīti privātuma vairoga ietvaros valsts drošības, tiesībaizsardzības un citu valsts interešu nolūkos, tiek piemēroti skaidri ierobežojumi un aizsardzības pasākumi. Šajā nolūkā tas arī rada pilnīgi jaunu tiesiskās aizsardzības mehānismu, proti, ombudu.

Komisija pauda apņemšanos katru gadu izvērtēt savu konstatējumu par aizsardzības līmeņa pietiekamību un šajā nolūkā sagatavo gada pārskatu par privātuma vairoga darbību. Ar šo ziņojumu tiek pabeigts pirmais gada pārskats par privātuma vairoga darbību. Pārskatā tika aplūkoti visi privātuma vairoga aspekti, t. i., privātuma vairoga regulējuma īstenošana, pārvaldība, uzraudzība un izpildes panākšana, ko veic ASV kompetentās iestādes un struktūras, kā arī jautājumi attiecībā uz ASV valsts iestāžu piekļuvi personas datiem, ko nosūta privātuma vairoga ietvaros valsts interešu un jo īpaši valsts drošības nolūkos. Pārskata sagatavošanas ietvaros notika arī dialogs konkrēti par automatizētu lēmumu pieņemšanu un tika novērtētas tās norises ASV tiesību sistēmā pēdējā gada laikā, kas varētu ietekmēt privātuma vairoga darbību.

Privātuma vairoga regulējums darbojas kopš 2016. gada 1. augusta. Tā kā šis bija pirmais regulējuma darbības gads, Komisijas gada pārskatā galvenā uzmanība tika pievērsta tam, lai pārbaudītu, vai visi regulējumā noteiktie mehānismi un procedūras, daudzi no kuriem ir jaunradīti, ir pilnīgi īstenoti un darbojas tā, kā paredzēts lēmumā par aizsardzības līmeņa pietiekamību. Turklāt Komisija īpaši pārbaudīja to, vai un kā dažādās ASV iestādes, kas iesaistītas regulējuma īstenošanā, ir izpildījušas savus apgalvojumu un saistības — gan attiecībā uz privātuma vairoga komerciālo aspektu pārvaldību un uzraudzību, gan attiecībā uz valdības piekļuvi personas datiem. Tas ir jo īpaši būtiski tāpēc, ka 2017. gada janvārī mainījās ASV administrācija.

Gada pārskata sagatavošanas gaitā Komisija savāca informāciju un atsauksmes par privātuma vairoga regulējuma īstenošanu un darbību, šo informāciju sniedza attiecīgās ieinteresētās personas, proti, privātuma vairoga ietvaros sertificētie uzņēmumi ar to attiecīgo arodasociāciju starpniecību un nevalstiskās organizācijas (NVO), kas aktīvi darbojas pamattiesību jomā un jo īpaši digitālo tiesību un privātuma jomā. Komisija arī prasīja rakstisku informāciju regulējuma īstenošanā iesaistītajām ASV iestādēm un to saņēma, tostarp attiecīgus dokumentus un materiālus.

Pirmā ikgadējā kopīgā pārskatīšana notika 2017. gada 18. un 19. septembrī Vašingtonā. Sanāksmi atklāja tieslietu, patērētāju un dzimumu līdztiesības komisāre Vera Jourova (Věra Jourová) un ASV tirdzniecības ministrs Vilburs Ross (Wilbur Ross). No ES puses ikgadējo pārskatīšanu vadīja Eiropas Komisijas Tiesiskuma un patērētāju ģenerāldirektorāta pārstāvji. ES delegācijā bija arī astoņi pārstāvji, kurus norīkoja 29. panta darba grupa — padomdevēja struktūra, kas apvieno dalībvalstu datu aizsardzības iestādes (DAI), kā arī Eiropas Datu aizsardzības uzraudzītājs.

No ASV puses pārskatīšanā piedalījās pārstāvji no Tirdzniecības ministrijas (TM), Federālās tirdzniecības komisijas (FTK), Transporta ministrijas, Valsts departamenta, Nacionālās izlūkošanas direktora biroja un Tieslietu ministrijas, kā arī ombuda pienākumu izpildītājs, Privātuma un pilsonisko brīvību pārraudzības padomes (PPBPP) pārstāvis un Izlūkdienesta ģenerālinspektora biroja pārstāvis. Gada pārskatīšanas gaitā savu ieguldījumu sniedza arī pārstāvji no organizācijām, kas piedāvā neatkarīgu strīdu atrisināšanu privātuma vairoga ietvaros, Amerikas Šķīrējtiesu asociācija kā Privātuma vairoga šķīrējtiesas komisijas pārvaldītāja un daži privātuma vairoga ietvaros sertificēti uzņēmumi.

Sagatavojot gada pārskatu, izmantoti arī publiski pieejami materiāli, piemēram, tiesu lēmumi, attiecīgo ASV iestāžu īstenošanas noteikumi un procedūras, NVO ziņojumi un pētījumi, privātuma vairoga ietvaros sertificētu uzņēmumu izdoti pārredzamības ziņojumi, raksti presē un citi plašsaziņas līdzekļu ziņojumi.

2.KONSTATĒJUMI, SECINĀJUMI UN IETEIKUMI

Gada pārskatīšana liecināja, ka ASV iestādes ir izveidojušas vajadzīgās struktūras un procedūras, lai nodrošinātu pareizu privātuma vairoga darbību. Sertifikācijas process kopumā ir noritējis apmierinoši, un līdz šim ir sertificēti vairāk nekā 2400 uzņēmumi. ASV iestādes ir ieviesušas sūdzību izskatīšanas un izpildes panākšanas mehānismus un procedūras individuālo tiesību aizsardzībai. Minētais ietver arī jaunās papildu iespējas tiesiskās aizsardzības jomā ES iedzīvotājiem, piemēram, šķīrējtiesas komisiju un ombuda mehānismu. Attiecībā uz ombuda mehānismu jāatzīmē, ka pēc ASV administrācijas maiņas 2017. gada janvārī tika iecelts ombuda pienākumu izpildītājs, savukārt pastāvīgā ombuda iecelšanas process vēl notiek. Ir aktivizēta sadarbība ar Eiropas datu aizsardzības iestādēm. Attiecībā uz valsts iestāžu piekļuvi personas datiem valsts drošības nolūkos — joprojām ir spēkā ASV garantētie attiecīgie aizsardzības pasākumi, jo īpašie tie, kuru pamatā ir 2014. gadā izdotā Prezidenta politikas direktīva Nr. 28, kurā izklāstīti ierobežojumi un aizsardzības pasākumi attiecībā uz personas datu izmantošanu valsts drošības iestādēs neatkarīgi no personas valstspiederības. Šajā saistībā arī jāatzīmē, ka 2017. gada 31. decembrī beigsies ASV Ārējās izlūkošanas un novērošanas likuma (FISA) 702. panta piemērošanas termiņš un ASV Kongress apspriež reformas priekšlikumus.

Sīkāki faktu konstatējumi par privātuma vairoga regulējuma visu aspektu darbību pēc tā pirmā darbības gada ir izklāstīti Komisijas dienestu darba dokumentā saistībā ar gada pārskatu par ES un ASV privātuma vairoga darbību (SWD(2017) 344 final), kas pievienots šim ziņojumam.